b'\n_START_ARTICLE_\nBragadiru\n_START_SECTION_\nGeografie\n_START_PARAGRAPH_\nOra\xc8\x99ul este a\xc8\x99ezat \xc3\xaen partea de sud-vest a jude\xc8\x9bului, la sud-vest de Bucure\xc8\x99ti, pe malurile r\xc3\xa2ului Ciorog\xc3\xa2rla. El este traversat de \xc8\x99oseaua na\xc8\x9bional\xc4\x83 DN6, care leag\xc4\x83 Bucure\xc8\x99tiul de Alexandria. Acest drum se intersecteaz\xc4\x83 la Bragadiru cu \xc8\x99oseaua jude\xc8\x9bean\xc4\x83 DJ401A, care duce spre nord-vest la Domne\xc8\x99ti, Ciorog\xc3\xa2rla \xc8\x99i mai departe \xc3\xaen jude\xc8\x9bul Giurgiu la Bolintin-Vale; \xc8\x99i spre sud-est la M\xc4\x83gurele, Jilava (unde se intersecteaz\xc4\x83 cu DN5) \xc8\x99i Vidra.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, Bragadiru purta numele de Bragadiru-Bulgaru, fiind o comun\xc4\x83 rural\xc4\x83 din componen\xc8\x9ba pl\xc4\x83\xc8\x99ii Sabarul din jude\xc8\x9bul Ilfov, comun\xc4\x83 format\xc4\x83 din satele Bragadiru, Bulgarul \xc8\x99i Cornetu-Glogoveanu, totaliz\xc3\xa2nd 1061 de locuitori \xc8\x99i 187 de case. \xc3\x8en comun\xc4\x83 func\xc8\x9bionau o moar\xc4\x83 cu ap\xc4\x83, o fabric\xc4\x83 de spirt \xc8\x99i una de f\xc4\x83in\xc4\x83 (ambele de\xc8\x9binute de Dumitru Marinescu-Bragadiru), o \xc8\x99coal\xc4\x83 mixt\xc4\x83 frecventat\xc4\x83 de 34 de elevi (din care 9 fete) \xc8\x99i o biseric\xc4\x83 ortodox\xc4\x83 aflat\xc4\x83 \xc3\xaen satul Bragadiru. \xc3\x8en 1925, comuna purta numele de Bragadiru, f\xc4\x83c\xc3\xa2nd parte din plasa Domne\xc8\x99ti a aceluia\xc8\x99i jude\xc8\x9b \xc8\x99i fiind format\xc4\x83 din satele Bragadiru, Bulgaru \xc8\x99i Lupeasca, cu o popula\xc8\x9bie de 1499 de locuitori_NEWLINE_\xc3\x8en 1950, comuna a fost inclus\xc4\x83 \xc3\xaen raionul V.I. Lenin al ora\xc8\x99ului republican Bucure\xc8\x99ti, c\xc3\xa2nd a devenit comun\xc4\x83 suburban\xc4\x83 a municipiului Bucure\xc8\x99ti, format\xc4\x83 doar din satul Bragadiru (satul Bulgaru a fost desfiin\xc8\x9bat cu aceast\xc4\x83 ocazie \xc8\x99i inclus \xc3\xaen satul Bragadiru). \xc3\x8en 1981, comuna Bragadiru a fost arondat\xc4\x83 Sectorului Agricol Ilfov aflat \xc3\xaen subordinea municipiului Bucure\xc8\x99ti, sector devenit \xc3\xaen 1997 jude\xc8\x9bul Ilfov. \xc3\x8en 2005, comuna Bragadiru a fost declarat\xc4\x83 ora\xc8\x99.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Bragadiru se ridic\xc4\x83 la 15.329 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 8.165\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (90,8%), cu o minoritate de romi (1,75%). Pentru 6,8% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (90,75%). Pentru 6,87% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nMonumente istorice\n_START_PARAGRAPH_\nCinci obiective din ora\xc8\x99ul Bragadiru sunt incluse \xc3\xaen Lista monumentelor istorice din jude\xc8\x9bul Ilfov. Patru dintre ele sunt situri arheologice\xc2\xa0\xe2\x80\x94 cel de \xe2\x80\x9eLa Moar\xc4\x83\xe2\x80\x9d, de la \xe2\x80\x9eSta\xc8\x9bia de Epurare\xe2\x80\x9d, altul pe malul st\xc3\xa2ng al Ciorog\xc3\xa2rlei l\xc3\xa2ng\xc4\x83 c\xc4\x83r\xc4\x83mid\xc4\x83rie \xc8\x99i altul tot pe malul st\xc3\xa2ng al Ciorog\xc3\xa2rlei, la 1\xc2\xa0km aval de \xc8\x99oseaua na\xc8\x9bional\xc4\x83._NEWLINE_Al cincilea este monumentul ce folose\xc8\x99te elemente din crucea comemorativ\xc4\x83 ridicat\xc4\x83 \xc3\xaen memoria victimelor Primului R\xc4\x83zboi Mondial, clasificat ca monument de for public.'